**Η ΥΣΤΕΡΗ ΑΡΧΑΙΟΤΗΤΑ (4ος – 6ος αι. μ.Χ.)**

*Σε όλη τη διάρκεια τον 3ου αι. μ.Χ. η ρωμαϊκή αυτοκρατορία υφίσταται συνεχή φθορά που θα οδηγήσει στην παρακμή της και παράλληλα στο τέλος του αρχαίου κόσμου. Στη φθορά της αυτοκρατορίας συνέβαλαν ποικίλοι παράγοντες.**Στο εσωτερικό, το αυτοκρατορικό αξίωμα περνά κρίση άμεσα συνδεδεμένη με το ρόλο τον στρατού. Επαρχίες ολόκληρες ανεξαρτητοποιούνται και επαναστάσεις ταράσσουν την τάξη και την ασφάλεια της «ρωμαϊκής ειρήνης». Έντονη κρίση παρατηρείται στον οικονομικό τομέα, αφού οι άνθρωποι εγκαταλείπουν το εμπόριο, τη βιοτεχνία και επιστρέφουν στην καλλιέργεια της γης. Στο εξωτερικό, νέοι εχθροί απειλούν και πολλές φορές παραβιάζουν τα σύνορα. Έχει εκλείψει πλέον ο φόβος που προκαλούσε το ακατάλυτο μεγαλείο της Ρώμης.*

**Η μετεξέλιξη του ρωμαϊκού κράτους (4ος – 5ος αι.μ.Χ.) (σελ. 234-239)**

**1.1 Ο Διοκλητιανός** (284-305 μ.Χ.) **και η αναδιοργάνωση της αυτοκρατορίας (σελ. 234-236)**

[3ος αι. μ.Χ.: περίοδος παρακμής του ρωμαϊκού κράτους και έντονων συγκρούσεων]

**Οι διοικητικές αλλαγές**

**284 μ.Χ.:** Ο Διοκλητιανός γίνεται αυτοκράτορας και προχωρά σε τολμηρές διοικητικές μεταρρυθμίσεις για να ξαναφέρει την τάξη.

Αν και απολυταρχικός, μοιράζει την εξουσία, διότι:

* Ένας άρχοντας δεν επαρκεί για τη διοίκηση της αυτοκρατορίας.
* Υπάρχει ανάγκη άμεσης παρέμβασης του στρατού και φύλαξης των συνόρων.

**Τετραρχία:** το σύστημα διοίκησης που διαμορφώθηκε από τον Διοκλητιανό και προέβλεπε τη διοίκηση της αυτοκρατορίας από δύο Αυγούστους (Ανατολή – Δύση) τους οποίους βοηθούσαν δύο Καίσαρες.

Συγκεκριμένα, μοίρασε την αυτοκρατορία ως εξής:

* Διοκλητιανός: Αύγουστος στην Ανατολή με έδρα τη Νικομήδεια της Βιθυνίας
* Γαλέριος: Καίσαρας στην Ανατολή με έδρα το Σίρμιο (Σερβία)
* Μαξιμιανός: Αύγουστος στη Δύση με έδρα το Μιλάνο (Ιταλία)
* Κωνστάντιος ο Χλωρός: Καίσαρας στη Δύση με έδρα τους Τρεβήρους της Γαλατίας.

Η Ρώμη παρέμεινε θεωρητικά πρωτεύουσα του κράτους και έδρα της συγκλήτου.

**Η αλλαγή στη μορφή του πολιτεύματος**

Ο Διοκλητιανός μετέβαλε τη μορφή της μοναρχίας:

* Χώρισε την αυτοκρατορία σε μικρές επαρχίες και ο ίδιος διόριζε τους διοικητές.
* Οι διοικητές του στρατού κάθε περιοχής ήταν διαφορετικοί από τους διοικητές των επαρχιών→ ο στρατός χάνει την πολιτική εξουσία που είχε αποκτήσει παλαιότερα.
* Συγκεντρώνει τις όλες τις εξουσίες και υιοθετεί το πρωτόκολλο της αυλής των βασιλιάδων της Περσίας (Σασανίδες)→ απλησίαστος για τους υπηκόους του / λατρεύεται ως θεός/ προσφωνείται «Ζευς».

Η συγκέντρωση των εξουσιών σε ένα πρόσωπο μετατρέπει την **Ηγεμονία (Principatus)** σε **Απόλυτη Μοναρχία (Dominatus).** Ο πρώτος πολίτης πλέον είναι απόλυτος μονάρχης (dominus).